32006R1291
L 236/20
JURNALUL OFÍCIAL AL UNIUNII EUROPENE
REGULAMENTUL (CE) NR. 1291/2006 AL COMISIEI
din 30 august 2006
de modificare a Regulamentului (CE) nr. 795/2004 privind normele de aplicare a schemei de plăți unice prevăzute de Regulamentul (CE) nr. 1782/2003 al Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (1), în special articolul 145 literele (c) și (d),
întrucât:
(1)
Regulamentul (CE) nr. 795/2004 al Comisiei (2) introduce normele de aplicare a schemei de plăți unice începând cu 2005.
(2)
Experiența punerii în aplicare administrativă și operațională a schemei menționate anterior la nivel național a demonstrat că, pentru unele aspecte, sunt necesare norme de aplicare suplimentare, iar, pentru alte aspecte, normele în vigoare trebuie clarificate și adaptate.
(3)
În vederea facilitării transferului drepturilor la plăți agricultorilor, este necesar să se prevadă crearea de fracțiuni de drepturi fără terenuri și transferul acestora.
(4)
În cazul în care drepturile la plăți a căror valoare unitară a fost majorată cu peste 20 % prin sume de referință rezultate din rezerva națională nu au fost utilizate în conformitate cu articolul 42 alineatul (8) al doilea paragraf din Regulamentul (CE) nr. 1782/2003, numai majorarea valorii se reportează de îndată la rezerva națională.
(5)
Drepturile care sunt alocate în cadrul rezervei naționale în temeiul unor acte administrative sau decizii judecătorești pentru indemnizarea agricultorilor nu intră sub incidența restricțiilor prevăzute la articolul 42 alineatul (8) din Regulamentul (CE) nr. 1782/2003.
(6)
Pentru facilitarea circulației drepturilor la plăți, agricultorii pot ceda în mod voluntar drepturi rezervei naționale.
(7)
Prin urmare, Regulamentul (CE) nr. 795/2004 trebuie modificat.
(8)
Dat fiind că aceste cazuri prevăzute la articolul 1 alineatele (2) și (4) au putut fi prezentate de la 1 ianuarie 2005 și, respectiv, 1 ianuarie 2006, este necesar să se prevadă ca dispozițiile de la aceste alineate să se aplice retroactiv începând cu aceste date.
(9)
Măsurile prevăzute de prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Regulamentul (CE) nr. 795/2004 se modifică după cum urmează:
1.
Articolul 3 se modifică după cum urmează:
(a)
alineatul (3) se înlocuiește cu următorul text:
„(3) În cazul în care dimensiunea unei parcele care este transferată cu un drept în conformitate cu articolul 46 alineatul (2) din Regulamentul (CE) nr. 1782/2003 reprezintă o fracțiune de hectar, agricultorul poate transfera partea dreptului în cauză cu terenurile la o valoare calculată proporțional. Partea rămasă a dreptului rămâne la dispoziția agricultorului, la o valoare calculată proporțional.
Fără a aduce atingere articolului 46 alineatul (2) din regulamentul menționat anterior, în cazul în care un agricultor transferă o fracțiune a unui drept fără pământuri, valoarea celor două fracțiuni se calculează proporțional.”;
(b)
alineatul (4) se elimină.
2.
La articolul 6 alineatul (3), al treilea paragraf se înlocuiește cu următorul text:
„Articolul 42 alineatul (8) primul paragraf din Regulamentul (CE) nr. 1782/2003 se aplică drepturilor la plată a căror valoare unitară a fost majorată cu peste 20 % în conformitate cu al doilea paragraf din prezentul alineat. Articolul 42 alineatul (8) al doilea paragraf din regulamentul menționat anterior se aplică până la valoarea majorată a drepturilor la plată a cărui valoare unitară a fost majorată cu peste 20 %, în conformitate cu al doilea paragraf.”
3.
La articolul 23a se adaugă următoarea teză:
„Articolul 42 alineatul (8) din regulamentul menționat anterior nu se aplică drepturilor la plată alocate în cadrul prezentului articol.”
4.
La articolul 24, se adaugă următorul alineat:
„(3) Agricultorul poate ceda în mod voluntar drepturile la plată rezervei naționale, cu excepția drepturilor de scoatere temporară din circuitul agricol.”
5.
Articolul 50 se înlocuiește cu următorul text:
„Articolul 50
(1) În fiecare an, statele membre comunică Comisiei pe cale electronică, următoarele date:
(a)
până la 15 septembrie a primului an de aplicare a schemei de plăți unice și până la 1 septembrie a anilor următori, numărul total de solicitări din cadrul schemei de plăți unice pentru anul în curs, însoțită de valoarea totală a drepturilor pe care părțile interesate le-au evidențiat, de numărul total de hectare eligibile corespunzătoare și de suma totală a valorilor păstrate în rezerva națională;
(b)
până la 1 septembrie, datele definitive privind numărul total de cereri din cadrul schemei de plăți unice care au fost acceptate în anul precedent și valoarea totală corespunzătoare a ajutoarelor care au fost alocate, după aplicarea, după caz, a măsurilor prevăzute la articolele 6, 10, 11, 24 și 25 din Regulamentul (CE) nr. 1782/2003, precum și suma totală a valorilor păstrate în rezerva națională la 31 decembrie a anului precedent.
(2) În cazul punerii în aplicare regionale a schemei de plăți unice prevăzute la articolul 58 din Regulamentul (CE) nr. 1782/2003, statele membre comunică, până la 15 septembrie a primului an de aplicare, partea corespunzătoare plafonului stabilit în conformitate cu alineatul (3) din articolul menționat anterior.
În ceea ce privește primul an de aplicare a schemei de plăți unice, informațiile prevăzute la alineatul (1) litera (a) se bazează pe drepturile la plată provizorii. Aceleași informații, bazate pe drepturile la plată definitive, sunt comunicate înainte de 1 martie a anului următor.
(3) În cazul aplicării măsurilor prevăzute la articolul 69 din Regulamentul (CE) nr. 1782/2003, statele membre comunică, până la 1 septembrie, numărul total de solicitări pentru anul în curs, însoțit de suma totală pentru fiecare din sectoarele în cauză privind păstrarea prevăzută la articolul menționat anterior.
Până la 1 septembrie, datele definitive privind numărul total de solicitări în sensul articolului 69 din regulamentul menționat anterior care au fost acceptate în anul precedent și numărul total corespunzător ajutoarelor care au fost alocate pentru fiecare dintre sectoarele în cauză privind păstrarea prevăzută la articolul menționat anterior.”
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament se aplică de la data intrării în vigoare, cu excepția articolului 1 alineatul (2), care se aplică de la 1 ianuarie 2005, și a articolului 1 alineatul (4), care se aplică de la 1 ianuarie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 august 2006.